KOMISIJOS DIREKTYVA 2006/62/EB
2006 m. liepos 12 d.
iš dalies keičianti Tarybos direktyvų 76/895/EEB, 86/362/EEB ir 86/363/EEB priedus dėl didžiausios desmedifamo, fenmedifamo ir chlorfenvinfoso liekanų koncentracijos
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl vaisiuose ir daržovėse bei ant jų išlikusių pesticidų liekanų didžiausių koncentracijų nustatymo (1), ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų liekanų grūduose ir ant jų didžiausių koncentracijų nustatymo (2), ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų liekanų koncentracijų gyvūniniuose maisto produktuose ir ant jų nustatymo (3), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų liekanų koncentracijų tam tikruose augaliniuose produktuose ir ant jų, įskaitant vaisius ir daržoves, nustatymo (4), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (5), ypač į jos 4 straipsnio 1 dalies f punktą,
kadangi:
(1)
Veikliosios medžiagos desmedifamas ir fenmedifamas Komisijos sprendimu 2004/58/EB (6) buvo įtrauktos į Direktyvos 91/414/EEB I priedą.
(2)
Minėtų veikliųjų medžiagų įtraukimas į Direktyvos 91/414/EEB I priedą buvo pagrįstas pateiktos informacijos apie siūlomus jų naudojimo atvejus įvertinimu. Informaciją apie tokį naudojimą pateikė kai kurios valstybės narės pagal Direktyvos 91/414/EEB 4 straipsnio 1 dalies f punktą. Turima informacija buvo peržiūrėta, ir jos pakanka kai kurioms didžiausios liekanų koncentracijos (DLK) vertėms nustatyti.
(3)
Komisijos reglamentu (EB) Nr. 2076/2002 (7) buvo nuspręsta chlorfenvinfoso neįtraukti į Direktyvos 91/414/EEB I priedą. Kai kurioms valstybėms narėms leidžiama, kad tam tikros registracijos dėl produktų, kurių sudėtyje yra chlorfenvinfoso, naudojimo galiotų iki 2007 m. birželio 30 d.
(4)
Direktyvoje 76/895/EEB jau nustatytos Bendrijos didžiausios chlorfenvinfoso liekanų koncentracijos vertės. Į jas reikia atsižvelgti nustatant didžiausias chlorfenvinfoso liekanų koncentracijos vertes Direktyvoje 90/642/EEB.
(5)
Komisijos peržiūros ataskaitose, parengtose siekiant įtraukti minimas veikliąsias medžiagas į Direktyvos 91/414/EEB I priedą, buvo nustatyta šių medžiagų leistina paros dozė (LPD) ir, jei būtina, ūmi referentinė dozė (ŪRD). Maisto produktų, apdorotų minėtomis veikliosiomis medžiagomis, poveikis vartotojams buvo įvertintas Bendrijos nustatyta tvarka. Taip pat buvo atsižvelgta į Pasaulio sveikatos organizacijos paskelbtas rekomendacijas (8) ir į Augalų mokslinio komiteto nuomonę (9) dėl taikomos metodikos. Padaryta išvada, kad dėl pasiūlytų DLK verčių LPD arba ŪRD nebus viršytos.
(6)
Siekiant užtikrinti, kad vartotojas būtų tinkamai apsaugotas nuo be leidimo naudojamų augalų apsaugos produktų liekanų poveikio, atitinkamiems produktų ir (arba) pesticidų deriniams reikėtų nustatyti laikinąsias DLK vertes, atitinkančias žemutinę analizinio nustatymo ribą.
(7)
Tokių laikinųjų DLK verčių nustatymas Bendrijos lygiu valstybėms narėms netrukdo nustatyti minimų medžiagų laikinąsias DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų turėtų pakakti kitiems atitinkamos veikliosios medžiagos naudojimo atvejams nustatyti. Vėliau laikinosios DLK vertės turėtų tapti galutinėmis.
(8)
Todėl būtina įtraukti visas DLK vertes, atsiradusias dėl šių augalų apsaugos produktų naudojimo, į Direktyvų 86/362/EEB, 86/363/EEB ir 90/642/EEB priedus siekiant tinkamai prižiūrėti ir kontroliuoti šių medžiagų naudojimo draudimą bei apsaugoti vartotoją. Jei DLK vertės dar nėra nustatytos, jas reikėtų nustatyti pirmą kartą.
(9)
Dėl to Direktyvos 76/895/EEB nuostatos, nustatančios chlorfenvinfoso DLK vertes, turėtų būti išbrauktos.
(10)
Todėl Direktyvos 76/895/EEB, 86/362/EEB, 86/363/EEB ir 90/642/EEB turėtų būti atitinkamai iš dalies pakeistos.
(11)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priede chlorfenvinfosui skirta eilutė išbraukiama.
2 straipsnis
Direktyvos 86/362/EB II priedas iš dalies keičiamas pagal šios direktyvos I priedą.
3 straipsnis
Direktyvos 86/363/EB II priedas iš dalies keičiamas pagal šios direktyvos II priedą.
4 straipsnis
Direktyvos 90/642/EB II priedas iš dalies keičiamas pagal šios direktyvos III priedą.
5 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip 2008 m. sausio 20 d., įgyvendina šią direktyvą. Jos nedelsdamos pateikia Komisijai tų nuostatų tekstą ir tų nuostatų bei šios direktyvos koreliacijos lentelę.
Jos taiko šias nuostatas nuo 2008 m. sausio 21 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
6 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2006 m. liepos 12 d.